Návrh nariadenia Rady ktorým sa ukladajú určité obmedzujúce opatrenia voči Demokratickej republike Kongo a ktorým sa zrušuje nariadenie (ES) č. 1727/2003 /* KOM/2005/0228 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 27.5.2005 KOM(2005) 228 v konečnom znení Návrh NARIADENIA RADY ktorým sa ukladajú určité obmedzujúce opatrenia voči Demokratickej republike Kongo a ktorým sa zrušuje nariadenie (ES) č. 1727/2003 (predložená Komisiou) DÔVODOVÁ SPRÁVA - Vzhľadom na pokračujúci nelegálny pohyb zbraní do Demokratickej republiky Kongo a v tejto krajine Bezpečnostná rada OSN v súlade s Kapitolou VII Charty Organizácie spojených národov prijala 18. apríla 2005 rezolúciu 1596 (2005), ktorá okrem iného rozširuje zbrojné embargo uložené rezolúciou Bezpečnostnej rady OSN č. 1493 (2003) na všetkých príjemcov v Demokratickej republike Kongo. Bezpečnostná rada Organizácie spojených národov ustanovila určité výnimky z tohto embarga. - S cieľom uplatniť zbrojné embargo stanovené v rezolúcii Bezpečnostnej rady OSN č. 1596 (2005) prijala Rada spoločnú pozíciu 2005/XXX/SZBP. - Zákaz poskytovania technickej a finančnej pomoci súvisiacej s vojenskými činnosťami v Demokratickej republike Kongo, navrhovaný v spoločnej pozícii 2005/XXX/SZBP, spadá do rozsahu pôsobnosti zmluvy a vyžaduje si osobitné právne predpisy Spoločenstva.Komisia navrhuje, aby sa tieto opatrenia uplatňovali v Spoločenstve prostredníctvom nariadenia Rady. - Návrh NARIADENIA RADY ktorým sa ukladajú určité obmedzujúce opatrenia voči Demokratickej republike Kongo a ktorým sa zrušuje nariadenie (ES) č. 1727/2003 RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej články 60 a 301, so zreteľom na spoločnú pozíciu 2005/xxx/SZBP z xx 2005 o obmedzujúcich opatreniach voči Demokratickej republike Kongo[1], so zreteľom na návrh Komisie[2], keďže: (1) Spoločná pozícia Rady č. 2002/829/SZBP z 21. októbra 2002[3] uložila embargo na dodávky zbraní a podobného materiálu do Demokratickej republiky Kongo. (2) Vo svojej rezolúcii č. 1493 (2003), ďalej len rezolúcia BR OSN 1493 (2003), 28. júla 2003 Bezpečnostná rada OSN rozhodla o uložení embarga na dodávky zbraní a príbuzného materiálu, ako aj na poskytovanie pomoci, poradenstva alebo výcviku súvisiaceho s vojenskými činnosťami pre všetky ozbrojené skupiny a milície pôsobiace na území severného a južného Kivu a Ituri a pre tie skupiny v Demokratickej republike Kongo, ktoré nie sú zmluvnými stranami všeobecnej a úplnej dohody. (3) Spoločná pozícia Rady č. 2003/680/SZBP z 29. septembra 2003[4] stanovuje, aby Spoločná pozícia 2002/829/SZBP bola v súlade s opatreniami uvedenými v rezolúcii BR OSN č. 1493 (2003). Niektoré z týchto opatrení sa uplatňujú na úrovni Spoločenstva prostredníctvom nariadenia Rady (ES) č. 1727/2003[5]. (4) Vzhľadom na pokračujúci nelegálny pohyb zbraní do Demokratickej republiky Kongo a v tejto krajine Bezpečnostná rada OSN v súlade s Kapitolou VII Charty Organizácie spojených národov prijala rezolúciu 1596 (2005) z 18. apríla 2005 (ďalej len „rezolúcia BR OSN 1596 (2005)“), ktorá okrem iného rozširuje existujúce zbrojné embargo na všetkých príjemcov na území Demokratickej republiky Kongo. Rezolúcia 1596 (2005) stanovuje určité výnimky z tohto embarga. (5) Spoločná pozícia 2005/…./SZBP potvrdzuje embargo a zákaz podľa spoločnej pozície 2002/829/SZBP a stanovuje dodatočnú výnimku zo zbrojného embarga a zákaz poskytovania príslušnej pomoci s cieľom zosúladiť zoznam výnimiek s rezolúciou 1596 (2005). Keďže táto výnimka sa vzťahuje na zákaz poskytovania určitej finančnej a technickej pomoci, nariadenie (ES) č. 1727/2003 by sa malo zodpovedajúcim spôsobom zmeniť a doplniť. V súvislosti s touto zmenou a doplnením je vhodné zosúladiť ustanovenia tohto nariadenia o zákaze technickej pomoci, financovania a finančnej pomoci, súvisiacimi s vojenskými činnosťami, so súčasnou praxou. (6) Zákaz poskytovať technickú a finančnú pomoc súvisiacu s vojenskými činnosťami spadá do rozsahu pôsobnosti zmluvy. Aby sa zabránilo akémukoľvek narušeniu opatrení Spoločenstva, týkajúcich sa hospodárskej súťaže, treba na ich vykonanie, pokiaľ ide o Spoločenstvo, opatrenia Spoločenstva. Na účely tohto nariadenia sa predpokladá, že územie Spoločenstva tvoria územia členských štátov, na ktorých sa zmluva uplatňuje, za podmienok stanovených v zmluve. (7) V záujme účelnosti by mala byť Komisia splnomocnená zmeniť a doplniť prílohu k tomuto nariadeniu. (8) Aby sa zabezpečila účinnosť opatrení uvedených v tomto nariadení, toto nariadenie by malo nadobudnúť účinnosť dňom svojho uverejnenia. (9) V záujme jasnosti by sa malo nariadenie (ES) č. 1727/2003 nahradiť novým nariadením obsahujúcim všetky príslušné ustanovenia, ktoré sa týkajú zákazu poskytovania technickej a finančnej pomoci súvisiacej s vojenskými činnosťami v Demokratickej republike Kongo. PRIJALA TOTO NARIADENIE: Článok 1 Na účely tohto nariadenia sa uplatňujú tieto definície: 1. „technická pomoc" znamená akúkoľvek technickú podporu týkajúcu sa opráv, vývoja, výroby, montáže, testovania, údržby alebo akýchkoľvek iných technických služieb a môže nadobúdať formy, ako je inštruktáž, poradenstvo, odborné vzdelávanie, odovzdávanie poznatkov alebo zručností, alebo konzultačné služby; „technická pomoc" zahŕňa verbálne formy pomoci; 2. „sankčným výborom“ sa rozumie výbor Bezpečnostnej rady OSN, ktorý bol vytvorený podľa odseku 8 rezolúcie BR OSN č. 1533 (2004); Článok 2 Zakazuje sa: (a) poskytovať, predávať, dodávať alebo prevádzať technickú pomoc súvisiacu s vojenskými činnosťami, priamo alebo nepriamo, akejkoľvek osobe, subjektu alebo orgánu v Demokratickej republike Kongo, alebo na použitie v tejto krajine; (b) poskytovať financovanie alebo finančnú pomoc súvisiacu s vojenskými aktivitami, vrátane (predovšetkým) grantov, úverov a poistenia vývozného úveru na akýkoľvek predaj, dodanie, prevod alebo vývoz zbraní a príbuzného materiálu alebo na akékoľvek poskytnutie, predaj, dodanie alebo prevod súvisiacej technickej pomoci a iných služieb, priamo alebo nepriamo, akejkoľvek osobe, subjektu alebo orgánu v Demokratickej republike Kongo, alebo na použitie v tejto krajine; (c) zúčastňovať sa, vedome a úmyselne, na činnostiach, ktorých predmetom alebo dôsledkom je priame alebo nepriame podporovanie transakcií uvedených v odsekoch a) a b). Článok 3 1. Odlišne od článku 2 príslušný orgán členského štátu, uvedený v prílohe, v ktorom má sídlo poskytovateľ služieb, môže povoliť: (a) poskytovanie technickej pomoci, financovania a finančnej pomoci súvisiacej so zbraňami a príbuzným materiálom výlučne na podporu a použitie pre misiu Organizácie spojených národov v Demokratickej republike Kongo (MONUC); (b) poskytovanie technickej pomoci, financovania a finančnej pomoci súvisiacej so zbraňami a príbuzným materiálom výlučne na podporu a použitie pre armádne a policajné jednotky v Demokratickej republike Kongo za podmienky, že uvedené jednotky: - dokončili svoj integračný proces alebo - pôsobia pod velením „integrovaného vojenského štábu“ ozbrojených síl alebo pod velením štátnej polície Demokratickej republiky Kongo, alebo - sú v procese integrácie na území DRK mimo provincií severného a južného Kivu a oblasti Ituri. (c) poskytovanie technickej pomoci, financovania a finančnej pomoci súvisiacej s nesmrtonosným vojenským vybavením určeným výlučne na humanitárne alebo ochranné použitie, ak bol sankčný výbor vopred informovaný o poskytnutí takejto pomoci alebo služieb. 2. Pre činnosti, ktoré sa už uskutočnili, sa neudelia žiadne povolenia. Článok 4 Komisia a členské štáty sa bezodkladne vzájomne informujú o opatreniach prijatých podľa tohto nariadenia a vymieňajú si všetky ďalšie dôležité informácie, ktoré majú k dispozícii v súvislosti s týmto nariadením, predovšetkým informácie týkajúce sa problémov s jeho porušovaním a presadzovaním a informácie o rozhodnutiach vynesených vnútroštátnymi súdmi. Článok 5 1. Komisia je splnomocnená meniť a doplniť prílohu na základe informácií poskytnutých členskými štátmi. 2. Bez toho, aby boli dotknuté práva a povinnosti členských štátov podľa Charty Organizácie spojených národov, Komisia udržiava všetky potrebné kontakty so sankčným výborom s cieľom účinne vykonávať toto nariadenie. Článok 6 Členské štáty stanovia pravidlá o sankciách uplatniteľných pri porušovaní ustanovení tohto nariadenia a prijmú všetky potrebné opatrenia na ich vykonávanie. Uvedené sankcie musia byť účinné, primerané a odradzujúce. Členské štáty informujú o týchto pravidlách Komisiu bezodkladne po nadobudnutí účinnosti tohto nariadenia a informujú ju o všetkých ďalších zmenách a doplneniach. Článok 7 Toto nariadenie sa uplatňuje: (a) na území Spoločenstva, vrátane vzdušného priestoru a na palube každého lietadla alebo plavidla, ktoré spadajú pod súdnu právomoc niektorého členského štátu; (b) na každú osobu, ktorá má štátnu príslušnosť členského štátu, bez ohľadu na to, či sa nachádza na území alebo mimo územia Spoločenstva; (c) na každú právnickú osobu, skupinu alebo subjekt, ktoré sú začlenené alebo vytvorené podľa právnych predpisov niektorého členského štátu; (d) na každú právnickú osobu, skupinu alebo subjekt, ktoré vykonávajú obchodnú činnosť v rámci Spoločenstva. Článok 8 Týmto sa zrušuje nariadenie (ES) č. 1727/2003. Článok 9 Toto nariadenie nadobúda účinnosť dňom uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda PRÍLOHA Zoznam príslušných orgánov uvedených v článku 3 (vyplnia členské štáty) BELGICKO ČESKÁ REPUBLIKA DÁNSKO NEMECKO ESTÓNSKO GRÉCKO ŠPANIELSKO FRANCÚZSKO ÍRSKO TALIANSKO CYPRUS LOTYŠSKO LITVA LUXEMBURSKO MAĎARSKO MALTA HOLANDSKO RAKÚSKO POĽSKO PORTUGALSKO SLOVINSKO SLOVENSKO FÍNSKO ŠVÉDSKO SPOJENÉ KRÁĽOVSTVO EURÓPSKE SPOLOČENSTVO Commission of the European Communities Directorate-General for External Relations Directorate Common Foreign and Security Policy (CFSP) and European Security and Defence Policy (ESDP): Commission Coordination and contribution Unit A.2: Legal and institutional matters, CFSP Joint Actions, Sanctions, Kimberley Process CHAR 12/163 B - 1049 Bruxelles/Brussel Tel.: (32-2) 296 25 56 Fax (+32 2) 296 75 63 E-mail: Relex-Sanctions@cec.eu.int [1] Ú. v. EÚ L [2] Ú. v. EÚ C […], […], s. […]. [3] Ú. v. EÚ L 285, 23.10.2002, s. 1. [4] Ú. v. EÚ L 249, 1.10.2003, s. 64. [5] Ú. v. EÚ L 249, 1.10.2003, s. 5.